Zápisnica
z mimoriadneho zasadnutia Miestneho zastupiteľstva mestskej časti 
Bratislava – Podunajské Biskupice zo dňa 25.08.2017.

Prítomní:	PhDr. Alžbeta Ožvaldová	-	starostka mestskej časti
		Ing. Iveta Györgyová		-	miestna kontrolórka 
		poslanci			-	podľa prezenčnej listiny
		pracovníci MiÚ		-	podľa prezenčnej listiny

Navrhnutý program :

01)	Otvorenie.
02)	Návrh na zmenu uznesenia č. 287/2014-2018 – Použitie finančných prostriedkov z Rezervného fondu Mestskej časti Bratislava – Podunajské Biskupice.
03)	Návrh na odkúpenie pozemkov parc. č. 2171/2  zastavané plochy a nádvoria o výmere 1296 m²  a  parc. č. 2171/12 zastavané plochy a nádvoria  o výmere 44 m² na Staromlynskej ulici v k. ú. Podunajské Biskupice.
04)	Návrh na zrušenie UZNESENIA č. 425/2010-2014 - nájom  nebytových priestorov v zdravotnom stredisku (ZS) na Lotyšskej ul. č. 1 o výmere 53,19 m2 na dobu určitú do 31.12.2018 len na poskytovanie zdravotníckych služieb v k.ú. Podunajské Biskupice, formou obchodnej verejnej súťaže v zmysle § 9a Zákona č. 258/2009 zo dňa 16.06.2009 
 	a
Návrh nájmu nebytových priestorov v zdravotnom stredisku (ZS) na Lotyšskej ul. č. 1 o výmere 53,19 m2 na dobu určitú do 31. 12. 2018 v  k. ú. Podunajské Biskupice v prospech: Mestská polícia Hlavného mesta SR Bratislavy, Gunduličova 10, 811 05 Bratislava ako prípad hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov
05)	Návrh nájmu časti pozemku registra „C“ parc. č. 5368/10 o výmere 10 m2pod letným exteriérovým sedením v nadväznosti na prevádzku „Cukráreň u Joliky“ na Podunajskej ul. č. 24, na dobu určitú t. j. od 01. 06. 2017 do 30. 09. 2017,  v k. ú. Podunajské Biskupice v prospech prevádzkovateľa: Pavel Michna, IČO: 32 109 890, Kríkova 16, 821 07 Bratislava ako prípad  hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov.
06)	Návrh na poskytnutie dotácie Miestnej organizácii Csemadok – Podunajské Biskupice z rozpočtu Mestskej časti Bratislava – Podunajské Biskupice.
07)	Návrh na dodatočné schválenie prísediaceho Okresného súdu Bratislava II.
08)	Záver.

K bodu 01)	Otvorenie.

Starostka mestskej časti PhDr. Alžbeta Ožvaldová privítala na mimoriadnom zasadnutí miestneho zastupiteľstva poslancov mestskej časti a pracovníkov miestneho úradu. Skonštatovala, že na zasadnutí je prítomných 12 poslancov, t.j. miestne zastupiteľstvo je uznášania schopné. Z rokovania sa ospravedlnili 

02)

poslanci Krippel, Foglszinger a Kováčiková a prednostka miestneho úradu Ing. Janigová. Pred hlasovaním na schválenie programu rokovania sa o slovo prihlásil poslanec Kubiš ktorý navrhol, aby sa v programe vymenili body 02) a 03). Po vysvetlení starostkou mestskej časti, že o kúpe pozemkov je možné hlasovať len keď sú naň vyčlenené finančné prostriedky, svoj návrh stiahol. Následne dala starostka mestskej časti hlasovať o predloženom programe rokovania, zložení návrhovej komisie a overovateľov zápisnice a miestne zastupiteľstvo prijalo

UZNESENIE č. 320/2014-2018
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
1.	predložený návrh programu rokovania, 
za: 12 – jednomyseľne
2. 	návrhovú komisiu v zložení: 	         	Anna Brániková, Jaroslav Švehla,
						Lukáš Lampart
za: 12 – jednomyseľne 
3. 	overovateľov zápisnice:  		Katarína Matuszná, Vladimír Holásek.
za: 12 – jednomyseľne

K bodu 02)	Návrh na zmenu uznesenia č. 287/2014-2018 – Použitie finančných prostriedkov z Rezervného fondu Mestskej časti Bratislava – Podunajské Biskupice.

Materiál uviedla starostka mestskej časti PhDr. Ožvaldová. Vo svojom úvodnom slove podrobne oboznámila poslancov s priebehom prác, ktorých realizácia prebieha na základe miestnym zastupiteľstvom schváleného použitia finančných prostriedkov z rezervného fondu Mestskej časti Bratislava – Podunajské Biskupice. Vzhľadom na reálne vysúťažené ceny týchto prác, ktoré boli nižšie ako sa predpokladalo a z dôvodu potreby kúpy pozemku na Staromlynskej ul. v areáli materskej školy, je poslancom predložený návrh na zmenu uznesenia č. 287/2014-2018. Na rokovaní dňa 4.8.2017 sa vlastník predmetného pozemku jednoznačne vyjadril, že trvá na odkúpení pozemku, resp. na jeho odčlenení a vrátení. 
Po otvorení diskusie poslanec Kubiš vyjadril nesúhlas so schválením bodu č. 9 návrhu uznesenia vzhľadom na skutočnosť, že nepodporuje odkúpenie predmetného pozemku mestskou časťou a navrhol tieto prostriedky ponechať na prípadnú nutnosť odkupovania pozemkov od ďalších vlastníkov pozemkov, ktoré sú pod objektom materskej školy, alebo ich použiť na investíciu do základnej školy Bieloruská, ktorá je v zlom technickom stave. S týmto názorom sa stotožnila poslankyňa Brániková, ktorá poukázala na ďalšie nutné opravy v materskej škole na Estónskej ul., kde sú napr. pôvodné elektrické rozvody a tiež podotkla, že aj keď sa pozemok vráti majiteľovi, rozloha záhrady je tak veľká, že kvalita materskej školy na Staromlynskej neutrpí. Starostka mestskej časti pripomenula, že mestská časť každoročne, po schválení miestnym zastupiteľstvom, vynakladá státisíce Eur na rekonštrukcie základných a materských škôl. Návrhy na rekonštrukčné práce sú predložené miestnemu zastupiteľstvu vždy na základe požiadaviek riaditeľov týchto škôl. 

03)

Školy prevzala mestská časť od štátu v katastrofálnom stave a postupne ich dáva do poriadku. Mestská časť je vo výbornej finančnej kondícii a preto verí, že v týchto rekonštrukčných prácach sa bude pokračovať aj v budúcnosti.
Poslankyňa Jégh upozornila, že po výstavbe v lokalite Lesný hon, bude súčasná kapacita materskej školy na Staromlynskej ul. nepostačujúca a je možné, že v budúcnosti ju bude treba rozširovať. Jedná sa tiež o jedinú národnostnú materskú školu v mestskej časti. Poslanec Duranský sa vyjadril, že kúpa pozemku sú dobre vynaložené finančné prostriedky. Pozemok bude mať v budúcnosti len vyššiu hodnotu, v okolí sú všetky inžinierske siete, preto podporuje jeho odkúpenie. Tento názor podporili aj poslankyne Matuszná a Falanga Wurster, ktorá tiež poznamenala, že ak v budúcnosti prípadne klesne záujem o túto materskú školu, mestská časť by tento objekt mohla využiť aj pre seniorov. 
Na otázku poslanca Tótha, čo môže vlastník realizovať na tomto pozemku, v prípade že ho mestská časť neodkúpi, starostka mestskej časti odpovedala, že v zmysle územného plánu je tu možná výstavba objektu do štyroch nadzemných podlaží. V prípade výstavby bytového domu by došlo k zahusteniu územia ako i zhoršeniu dopravnej situácie. Zástupca starostky mestskej časti poslanec Černý vo svojom vystúpení zhodnotil rozpravu a pripomenul, že materiál ohľadne vysporiadania pozemkov na ktorých stojí materská škola Staromlynská, po rokovaniach s vlastníkmi, si vyžiadali poslanci na minulom zasadnutí miestneho zastupiteľstva a po rokovaní starostky mestskej časti s vlastníkom p. Reicherom je predložený na rokovanie miestneho zastupiteľstva. Zároveň navrhol ďalšie rokovania s vlastníkom pozemku o dlhodobom nájme pozemku.
Poslanec Kubiš predniesol návrh na rozdelenie hlasovania o jednotlivých bodoch návrhu uznesenia a to samostatne o bodoch 1., 4. a 8. a samostatne o bode 9.
Poslankyňa Matuszná predniesla návrh na menovité hlasovanie pri hlasovaní o schválení bodu 9. návrhu uznesenia.
Na základe týchto návrhov dala starostka mestskej časti hlasovať o návrhu uznesenia s bodmi 1., 4. A 8. Poslanci hlasovaním za: 11, proti: 0 zdržal sa: 1, tento návrh schválili. Následne dala menovite hlasovať o bode 9. predloženého návrhu uznesenia. Za hlasovali poslanci: Duranský, Falanga Wurster, Jégh, Matuszná a Tóth. Proti nehlasoval nikto a hlasovania sa zdržali poslanci: Brániková, Černý, Holásek, Kubiš, Lampart, Múčková a Švehla. Tento návrh nebol schválený. Z predmetných hlasovaní vzniklo uznesenie:

UZNESENIE č. 321/2014-2018
Miestne zastupiteľstvo Mestskej časti Bratislava – Podunajské Biskupice

s c h v a ľ u j e 
zmenu v bodoch 1, 4 a 8 v uznesení Miestneho zastupiteľstva Mestskej časti Bratislava – Podunajské Biskupice č. 287/2014-2018 zo dňa 25.04.2017 nasledovne:

1. rekonštrukciu a modernizáciu v materských školách vo výške 305 500 Eur;
4. rekonštrukciu miestnych komunikácií vo výške 152 840 Eur;
8. rekonštrukciu a modernizáciu strechy na budove Požiarnej zbrojnice vo výške 
    20 390 Eur;

za: 11, proti: 0 zdržal sa: 1

Z rokovania odišiel poslanec Tóth.

04)

K bodu 03)	Návrh na odkúpenie pozemkov parc. č. 2171/2  zastavané plochy a nádvoria o výmere 1296 m²  a  parc. č. 2171/12 zastavané plochy a nádvoria  o výmere 44 m² na Staromlynskej ulici v k. ú. Podunajské Biskupice.

Materiál uviedla starostka mestskej časti PhDr. Ožvaldová. Vzhľadom na diskusiu a neodsúhlasenie vyčlenenia finančných prostriedkov z rezervného fondu mestskej časti na odkúpenie pozemkov parc. č. 2171/2  zastavané plochy a nádvoria o výmere 1296 m²  a  parc. č. 2171/12 zastavané plochy a nádvoria  o výmere 44 m² na Staromlynskej ulici skonštatovala, že predložený návrh uznesenia k tomuto materiálu stratil opodstatnenie nakoľko nie je rozpočtovo krytý. Autoremedúrou predniesla návrh na zmenu použitia finančných prostriedkov z rezervného fondu vo výške 171.270 Eur, ktoré boli navrhnuté v predchádzajúcom bode na kúpu pozemku na Staromlynskej ul. a použiť ich tiež na rekonštrukciu a modernizáciu v materských školách (t.j. 305.500,- Eur + 171.270,- Eur = spolu 476.770,- Eur). Tento návrh poslanci jednomyseľným hlasovaním schválili.
Zástupca starostky mestskej časti poslanec Černý  predniesol pozmeňujúci návrh v znení: „Miestne zastupiteľstvo poveruje starostku mestskej časti opätovne rokovať s majiteľom pozemkov parc. č. 2171/2  zastavané plochy a nádvoria o výmere 1296 m²  a  parc. č. 2171/12 zastavané plochy a nádvoria  o výmere 44 m² na Staromlynskej ulici v k. ú. Podunajské Biskupice o možnosti dlhodobého nájmu týchto pozemkov.“.
Miestne zastupiteľstvo prijalo

UZNESENIE č. 322/2014-2018
Miestne zastupiteľstvo Mestskej časti Bratislava – Podunajské Biskupice

A.	s c h v a ľ u j e
zmenu v bode 1 v uznesení Miestneho zastupiteľstva Mestskej časti Bratislava – Podunajské Biskupice č. 287/2014-2018 zo dňa 25.04.2017 nasledovne:

1. rekonštrukciu a modernizáciu v materských školách vo výške 476.770,- Eur;

B.	p o v e r u j e
starostku mestskej časti opätovne rokovať s majiteľom pozemkov parc. č. 2171/2
zastavané plochy a nádvoria o výmere 1296 m²  a  parc. č. 2171/12 zastavané plochy
a nádvoria  o výmere 44 m² na Staromlynskej ulici v k. ú. Podunajské Biskupice 
o možnosti dlhodobého nájmu týchto pozemkov.

za: 11 – jednomyseľne

K bodu 04)	Návrh na zrušenie UZNESENIA č. 425/2010-2014 - nájom  nebytových priestorov v zdravotnom stredisku (ZS) na Lotyšskej ul. č. 1 o výmere 53,19 m2 na dobu určitú do 31.12.2018 len na poskytovanie zdravotníckych služieb v k.ú. Podunajské Biskupice, formou obchodnej verejnej súťaže v zmysle § 9a Zákona č. 258/2009 zo dňa 16.06.2009 a Návrh nájmu nebytových priestorov v zdravotnom stredisku (ZS) na Lotyšskej ul. č. 1 o výmere 53,19 m2 na dobu určitú do 31. 12. 2018 v  k. ú. Podunajské Biskupice v prospech: Mestská polícia Hlavného mesta SR Bratislavy, Gunduličova 10, 811 05 Bratislava ako prípad hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov.
05)

Materiál uviedla starostka mestskej časti PhDr. Ožvaldová. Miestne zastupiteľstvo bez diskusie prijalo

UZNESENIE č. 323/2014-2018
Miestne zastupiteľstvo Mestskej časti Bratislava – Podunajské Biskupice

A.	r u š í
UZNESENIE č. 425/2010-2014 zo zasadnutia MZ MČ Bratislava – Podunajské Biskupice dňa 04.11.2014 - nájom  nebytových priestorov v zdravotnom stredisku na Lotyšskej ul. č. 1 o výmere 53,19 m2 na dobu určitú do 31.12.2018 len na poskytovanie zdravotníckych služieb v k. ú. Podunajské Biskupice, formou obchodnej verejnej súťaže v zmysle § 9a Zákona č. 258/2009 zo dňa 16.06.2009. 

B.	s c h v a ľ u j e
nájom  nebytových priestorov v zdravotnom stredisku na Lotyšskej ul. č. 1 o výmere 53,19 m2 na dobu určitú do 31. 12. 2018 za účelom zabezpečenia nepretržitej služby príslušníkov mestskej polície za cenu 1,- €/rok  ako prípad hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov z dôvodu zvýšenia ochrany verejného poriadku, bezpečnosti  a zvýšenia úrovne kvality života obyvateľov mestskej časti.

C.	u k l a d á
prednostke miestneho úradu zabezpečiť vypracovanie  nájomnej zmluvy v zmysle bodu B tohto uznesenia a predložiť  na podpis oprávneným osobám.

za: 11 – jednomyseľne

K bodu 05)	Návrh nájmu časti pozemku registra „C“ parc. č. 5368/10 o výmere 10 m2pod letným exteriérovým sedením v nadväznosti na prevádzku „Cukráreň u Joliky“ na Podunajskej ul. č. 24, na dobu určitú t. j. od 01. 06. 2017 do 30. 09. 2017,  v k. ú. Podunajské Biskupice v prospech prevádzkovateľa: Pavel Michna, IČO: 32 109 890, Kríkova 16, 821 07 Bratislava ako prípad  hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov.

Materiál uviedla starostka mestskej časti PhDr. Ožvaldová. Miestne zastupiteľstvo bez diskusie prijalo

UZNESENIE č. 324/2014-2018
Miestne zastupiteľstvo Mestskej časti Bratislava – Podunajské Biskupice

06)

A.	s c h v a ľ u j e
nájom časti pozemku registra „C“ parc. č. 5368/10 o výmere 10 m2 pod letným exteriérovým sedením v nadväznosti na prevádzku „Cukráreň u Joliky“ na Podunajskej ul. č. 24, na dobu určitú t. j. od 01. 06.2017 do 30. 09. 2017  za cenu 173,80 € v k. ú. Podunajské Biskupice v prospech prevádzkovateľa: Pavel Michna,  IČO: 32 109 890, Kríkova 16, 821 07 Bratislava ako prípad hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov z dôvodu že ide o časť pozemku v nadväznosti  na prevádzku „Cukráreň u Joliky“.
B.	u k l a d á
prednostke miestneho úradu zabezpečiť vypracovanie  nájomnej zmluvy  v zmysle bodu A 
tohto uznesenia a predložiť na podpis.

za: 11 – jednomyseľne

K bodu 06)	Návrh na poskytnutie dotácie Miestnej organizácii Csemadok – Podunajské Biskupice z rozpočtu Mestskej časti Bratislava – Podunajské Biskupice.

Materiál uviedla starostka mestskej časti PhDr. Ožvaldová. Po otvorení diskusie zástupca starostky mestskej časti poslanec Černý predniesol pozmeňujúci návrh na zvýšenie výšky dotácie z 550,- Eur na 1.000,- Eur a poslanec Duranský predniesol pozmeňujúci návrh na zvýšenie výšky dotácie z 550,- Eur na 1.200,- Eur. Keďže sa do diskusie už nikto neprihlásil, starostka mestskej časti dala hlasovať o týchto pozmeňujúcich návrhoch v poradí ako boli prednesené. Pozmeňujúci návrh poslanca Černého miestne zastupiteľstvo hlasovaním za: 5, proti: 0, zdržali sa: 6 – neschválili. Pozmeňujúci návrh poslanca Duranského hlasovaním za: 9, proti: 0, zdržali sa: 2 – schválili, čím miestne zastupiteľstvo prijalo

UZNESENIE č. 325/2014-2018
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
poskytnutie dotácie Miestnej organizácii Csemadok – Podunajské Biskupice z rozpočtu Mestskej časti Bratislava – Podunajské Biskupice na rok 2017 vo výške 1.200,- Eur na občerstvenie pre hostí, ktorí sa zúčastnia podujatia so slávnostným programom, pri príležitosti 70. Výročia vysídlenia a deportácie obyvateľov Podunajských Biskupíc.

za: 9, proti: 0, zdržali sa: 2

K bodu 07)	Návrh na dodatočné schválenie prísediaceho Okresného súdu Bratislava II.

Materiál uviedla starostka mestskej časti PhDr. Ožvaldová. Miestne zastupiteľstvo bez diskusie prijalo

07)

UZNESENIE č. 326/2014-2018
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
voľbu prísediaceho Okresného súdu Bratislava II pre nasledujúce funkčné obdobie:

1.	Filová Dana, nar. 03.08.1948, Bodrocká 13, Bratislava.

za: 11 – jednomyseľne

K bodu 08)	Záver.

Záverom starostka mestskej časti PhDr. Alžbeta Ožvaldová poďakovala poslancom a  ostatným prítomným za účasť a ukončila zasadnutie miestneho zastupiteľstva. 

Ing. Eva  J a n i g o v á - neprítomná			PhDr. Alžbeta O ž v a l d o v á  
prednostka							starostka 
miestneho úradu						mestskej časti

Overovatelia zápisnice:	Katarína Matuszná		.......................................................

				Vladimír Holásek		.......................................................

Alžbeta  J a n č u l o v á
zapisovateľka